โดราเอมอน
ถึงจะย้ายจากดูแลเอสเอ็มอี ไปดูแลลูกค้ารายย่อยแล้วก็ตาม แต่ &#8220;ซูเปอร์มด&#8221; ปกรณ์ พรรธนะแพทย์ รองกรรมการผู้จัดการ ธนาคารกสิกรไทย ก็ยังขยันเอาใจลูกค้าไม่หยุดหย่อน
10 ม.ค. 2556

ถึงจะย้ายจากดูแลเอสเอ็มอี ไปดูแลลูกค้ารายย่อยแล้วก็ตาม แต่ “ซูเปอร์มด” ปกรณ์ พรรธนะแพทย์ รองกรรมการผู้จัดการ ธนาคารกสิกรไทย ก็ยังขยันเอาใจลูกค้าไม่หยุดหย่อน 
แถมยังทำให้บัตรเดบิตธนาคารกสิกรไทย กลายเป็นบัตรสารพัดการ์ตูน ถูกใจโจ๋เด็ก และโจ๋วัยดึกแต่หัวใจเด็กอย่างยิ่ง โดยเฉพาะบัตรฮัลโหลคิตตี นี่ทำให้ตลาดแตก จนบัตรขาดตลาดต้องจองคิวรอบัตรไปนานเป็นเดือน 
ล่าสุดเพื่อรับขวัญวันเด็กในสุดสัปดาห์นี้ ซูเปอร์มด ก็สวมหัวใจเด็ก ยกกระเป๋าวิเศษทั้งใบของ “โดราเอมอน” พร้อมของวิเศษเพียบ จะแจกให้เด็กๆ และผู้ที่มาร่วมสนุกในวันเปิดตัวบัตรเดบิตโดราเอมอน ในวันที่ 10 ม.ค.นี้ ที่ห้างเซ็นทรัล ปิ่นเกล้า
สำหรับลูกค้าที่ไม่สามารถไปร่วมงานฉลองครั้งนี้ แต่อยากได้กระเป๋าวิเศษของโดราเอมอน ก็จะต้องทำบัตรเดบิตกับธนาคารระหว่างวันที่ 10-13 ม.ค.นี้เท่านั้น
ส่วนในกระเป๋าวิเศษมีอะไรบ้าง จะมีคอปเตอร์ไม้ไผ่ หรือประตูกาลเวลา ซูเปอร์มด ขออุบไว้ไม่บอก แต่ยืนยันว่าลูกค้าได้ไปจะต้องยิ้มแก้มปริแน่นอน